和施彥執懷姚進道葉先覺韻
作者：張九成
朝代：宋

paragraphs: 西湖十里山，春風一杯酒。
茲興良不淺，何日落吾手。
我讀君和詩，襟期一何厚。
同生上下宇，共閱古今宙。
死生何足云，餘年付美酎。
佩印還故鄉，衣錦眩春晝。
一時正兒嬉，千歲墮塵垢。
所以賢達人，中懷元有守。
試看窗日中，野馬互奔驟。
區區竟何成，尚誇舌在口。
宿習猶未除，新詩漫懷舊。
環顧天地間，四海惟三友。
兩老雖未死，二妙已先踣。
生者豈其巧，死者亦非謬。
君如悟斯契，萬事可懷袖。
銅錢自如山，金印自如斗。
只今定何間，腐骨久已朽。
籬菊師淵明，庭草悲王胄。
彼已升層霄，此猶鑿戶牖。
浩歌君其聆，相看都皓首。